揖山樓
作者：釋居簡
朝代：宋

paragraphs: 谿陰留雲雲不留，樓在五雲之上游。
青天一握浄如洗，好山四面清涵秋。
主人亦有大白浮，揖遜群峯相獻酬。
巖中野逸皆名流，農隙頗復登臨不。
何當天風吹袖寒颼飀，披衡跨霍迤邐崑崙丘。
悠悠按轡雙龍湫，泠然爲君上上頭。
樓頭風物須盟主，風騷之外吾無取。
猛拍闌干撫寥泬，不問青天問華月。